ओडिशा में कोरोना वायरस के 1,389 नए मरीज, नौ और की मौत
ओडिशा में सोमवार को कोरोना वायरस के 1,389 नए मरीजों की पुष्टि होने के बाद कुल मामले 2,93,214 पर पहुंच गए ।
भुवनेश्वर। ओडिशा में सोमवार को कोरोना वायरस के 1,389 नए मरीजों की पुष्टि होने के बाद कुल मामले 2,93,214 पर पहुंच गए । नौ और संक्रमितों की मौत के बाद मृतक संख्या 1,340 हो गई है। स्वास्थ्य विभाग के एक अधिकारी ने बताया कि राज्य के राज्यपाल गणेशी लाल, उनकी पत्नी और परिवार के पांच अन्य सदस्यों के कोरोना वायरस से संक्रमित होने की पुष्टि हुई है। वे यहां एक निजी अस्पताल में भर्ती हैं। नए मरीजों में से 798 अलग-अलग पृथक केंद्रों के हैं जबकि 591 मामले संपर्कों का पता लगाने के दौरान मिले। खुर्दा जिले में सबसे ज्यादा 142 नए मरीजों की पुष्टि हुई। इसी जिले का हिस्सा राजधानी भुवनेश्वर है। इसके बाद कटक से 101 और सुंदरगढ़ से 100 मामलों की पुष्टि हुई। स्वास्थ्य एवं परिवार कल्याण विभाग ने ट्विटर पर बताया कि अस्पतालों में इलाज के दौरान कोविड-19 से संक्रमित नौ मरीजों की मौत हो गई। ओडिशा में 14,257 मरीज संक्रमण का इलाज करा रहे हैं जबकि 2,77,564 मरीज संक्रमण से मुक्त हो चुके हैं। राज्य में अब तक 46.5 लाख से ज्यादा नमूनों की जांच की गई है। रविवार को 43,332 नमूनों का परीक्षण किया गया है।